Mihai Popescu a transmis un mesaj despre transferul la FCSB după 1-4 cu Sepsi. Jucătorul de la Farul nu s-a ferit de cuvinte la interviu.
Farul Constanța a fost făcută praf de covăsnenii lui Bernd Storck în etapa cu numărul 8 din play-off. Partida de la Ovidiu s-a văzut în format LIVE TEXT pe AS.ro.
Mihai Popescu, mesaj despre transferul la FCSB după 1-4 cu Sepsi
După meci, Popescu a vorbit despre posibilitatea unui transfer la FCSB. Jucătorul lui Gică Hagi a dezvăluit că nu știe nimic despre interesul campioanei, însă nu crede că transferul s-ar putea materializa după prestația sa din meciul cu Sepsi.
”E greu de explicat, nici noi nu înțelegem. Nu ne-a ieșit nimic și este greu. Asta este și mergem înainte.Din păcate pentru noi nu am stat bine defensiv și am continuat meciul slab.
Am făcut un pas greșit, mai avem două meciuri și avem șanse matematice la locul 2. Trebuie să ne revenim mental.
(n.r. S-a vorbit despre interesul lui FCSB) Nu știu nimic. Dar ce interes după acest meci, ce transfer? Nu mă gândesc la nimic, încerc să-mi fac treaba aici, am contract cu Farul. Din vară o să vedem, rămân, plec, vom vedea”, a spus Mihai Popescu la digisport.ro.
Prima reacţie a lui Gică Hagi, după umilinţa din Farul – Sepsi 1-4
Prima reacţie a lui Gică Hagi, după umilinţa din Farul – Sepsi 1-4. Gică Hagi a fost extrem de dezamăgit după ce Farul a fost umilită de Sepsi.
„Regele” a avut un discurs extrem de dur după înfrângerea cu 1-4 în faţa celor de la Sepsi. Hagi a spus că e un meci de care îţi „este ruşine” şi a spus că elevii săi au pierdut în toate momentele importante din sezon.
„În primul rând, nu mai suntem echipa de anul trecut. Nu mai avem acea mentalitate. Tot anul cred că am greşit, am crezut că avem o mentalitate de a câştiga. Se pare că anul acesta, toate momentele importante le-am pierdut. Era normal să faci un meci ca ăsta şi să îţi fie ruşine. Cine a făcut fotbal, îi e greu să accepte un astfel de meci. Trebuie să îi felicităm pe cei de la Sepsi. Am greşit momentul, a fost un meci important. O seară pe care va fi greu să uităm. Putem să construim viitorul, să găsim soluţia. Suntem obligaţi să găsim soluţii.
Nu putem să mergem în continuare aşa. Cred că nu toţi am tras în aceeaşi direcţie. Nu puteau să fie relaxaţi când tu le spui în fiecare zi despre meci. De la început am fost surprinşi, gol luat ca la copii. E bine că avem multe zile la dispoziţie şi să găsim soluţii, trebuie să găsim cauzele şi să ne revenim foarte repede. Sunt la cald, e un moment în care trebuie să reflectăm şi să gândim. Am obligaţia să găsesc soluţii. De obicei, cred în ce fac şi am curaj. Trebuie să discutăm cu toţii şi să vedem cu cine mergem înainte”, a spus Gică Hagi.